I-ca-yaa 60
Gɔɔy Dha-yɔn mi bi ben
1
Jiɛc rɔ bili kɛ ɣöö
ci buaydu ben,
ci buay Kuɔth Nhial
ben kä ji̱.
2
Kä nɛnɛ muth bɛ wi̱c muɔ̱ɔ̱n kum,
muth mi col tëë wi̱i̱ nath,
duundɛ ɣöö bi Kuoth Nhial ji̱ mɛr,
ba buaydɛ nɛn kä ji̱.
3
Bi döör ben kä buaydu,
bi kua̱r ben kä buay ca̱ŋdu.
4
Kapni waŋdu nhial gui̱cni,
ci naath rɔ̱ mat kɛɛl
bäkɛ kä ji̱,
kä bi dhɔɔlku ben ni guäth mi na̱n,
kä ba nyieeku kap nikɛ wuɔ̱ɔ̱k.
5
Mi wi̱i̱kɛ wä nɛn bi lɔcdu buay,
bi tekɛ tɛ̈th lɔaac mi di̱i̱t,
kɛ ɣöö ba ria̱ŋ nɛɛni tin
te kui̱ yiëër nöŋ ji̱,
ɛn ria̱ŋ dööri bɛ ben kä ji̱.
6
Bi thɔ̱a̱rɔa̱a̱li ti ŋuan mundu thiäŋ,
dɛy thɔ̱a̱rɔa̱a̱li ji̱ Mid-yan
kɛnɛ ji̱ Eepa,
kä bi ji̱ Thɛba diaal ben.
Bikɛ da̱a̱p kɛnɛ wäl in kɔp nööŋ,
kä bikɛ Kuoth Nhial puany.
7
Kä ba ji̱ ka̱m dët Ke-dhar diaal,
kä ba rueeth deet rɔɔmni
Nɛ-ba-yɔth nöŋ ji̱
ala muc,
bi kɛn a muc ti gɔw wi̱i̱ yi̱kädä,
kä bä luakdä min gɔaa liak.
8
Kɛ ŋaani kɛn ti ri̱i̱ŋ
ti ce̱tkɛ pua̱r,
nɛy ti ri̱i̱ŋ ti ce̱tkɛ guɔ̱kni
ti bankɛ duëlkiɛn?
9
Nɛy tin cieŋ kä dhuɔ̱li
liɛpkɛ ɣä,
bi kɔn ben ni babuuri
Tar-cic kɛ nhiam,
ba dhɔɔlku nööŋ guäth mi nɔ̱a̱n,
bakɛ nööŋ kɛɛl kɛ ciɛkdiɛn
in bo̱r kɛ da̱a̱pdiɛn.
Kɛ kui̱ cio̱tdä Kuɔth Nhial
ni Kuothdu,
kɛnɛ kui̱ Kuɔth I-thɛ-rɛl,
min ci ji̱ lät kä ti
ga̱ykɛ naath.
10
Bi jur pa̱nyniku nyɔk kɛ ta̱th,
kä bi kua̱rkiɛn ji̱ lätikä,
cäŋ ni mëë cä ji̱ duäc kɛ gakdä,
kɛ gɔɔydä cä ji̱ nyuɔ̱th
kɔ̱a̱c lɔaac.
11
Bi thiekniku te ɣo̱o̱ŋä ni ciaŋ,
/cakɛ bi gäk kɛ cäŋ
kɛnɛ wäär,
kɛ ɣöö dëë naath ji̱ nöŋ
ria̱ŋ dööri,
kä bi kua̱rkiɛn ben
nikɛ buɔ̱l.
12
Kä do̱r kiɛ kuäär ɛ /ci ji̱ bi
lätikä mɔ ba jɛ däk,
kɛn döör tɔ̱tɔ̱ bakɛ dup.
13
Kä ba ji̱ nöŋ jiɛn Lɛ-ba-nɔn
tin gɔw,
luɔ̱ɔ̱r kɛ ŋuër kɛnɛ ŋɔ̱a̱ny,
kɛ ɣöö bakɛ biil ni luakdä,
kä bä gua̱a̱th ciöknikä
jak kä gɔaa.
14
Kä bi gua̱ni nɛɛni tin
ciaŋkɛ ji̱ a jiäk,
ben kä ji̱ a ca rɔ goŋ,
kä nɛy diaal tin lökɛ ji̱
bikɛ rɔ̱ ben goŋ ciökniku,
kä ba ji̱ cɔl i̱ Wec Kuɔth Nhial,
Dha-yɔn Kuɔth I-thɛ-rɛl.
15
Cäŋ ni mëë ca ji̱ pa̱l ruëëc
kä ca ji̱ lo̱k,
ti thilɛ ram mi ret kɛ jɛ,
ɣän bä ji̱ jak kä gɔaa
amäni cäŋ kɛl,
ala gua̱a̱th tɛthkä
lɔaac mi do̱raar.
16
Kä ji̱n bi gɔy dööri lot,
ce̱tnikɛ ram mi mi̱eethkɛ
ɛ kua̱r,
biɛ cu ŋa̱c ɛn ɣöö ɛ ɣän
Kuoth Nhial ɛ ɣän Käändu,
kä ɛ ɣän Lueelu min la
Kuoth Je-kɔb.
17
Kä kɛ gua̱a̱th cikä min yian
bä nööŋ ni da̱a̱p,
kä kɛ gua̱a̱th ladiitdä
bä nööŋ ni ciɛk in bo̱r,
kä kɛ gua̱a̱th jiɛn bä nööŋ
ni ciɛk in yian,
kä kɛ gua̱a̱th guiiyni
bä nööŋ ni ladiit.
Bä nɛy tin yakɛ yɛ jakä tekɛ mal,
kä bä ruëëckun jak kä
ruec kɛ cuŋ.
18
/Ca ko̱r bi nyɔk kɛ li̱eŋ muundu,
kä thilɛ da̱k kiɛ rik
ti bi tuɔɔk këthniku,
bi pa̱nyniku cɔli Ka̱n,
kä bi thiekniku cɔli Liak.
Kuoth ɛ gɔɔy Dha-yɔn
19
Cäŋ /cɛ bi la buaydu
kɛ cäŋdäär,
kä /ci pay ji̱ bi mɛr
kɛ wäär,
Kuoth Nhial ɛ jɛn bia̱ buaydu
mi do̱raar ɔ,
kä ɛ Kuothdu bia̱ gɔɔydu mɔ.
20
Kä /ci cäŋdu rɔ bi nyɔk
kɛ kony,
kä /ci pay buaydɛ bi thil,
Kuoth Nhial ɛ jɛn bia̱ buaydu
mi do̱raar ɔ,
kä bi ni̱n pärädu cu thuɔ̱k.
21
Bi nɛɛku diaal a ji̱ cuŋni,
bikɛ mun ciɛŋ
amäni cäŋ kɛl.
Kɛ kɛn tëë piɛɛthä,
tëë la̱tdä nikɛ tetdä,
kɛ ɣöö ba ɣä liak.
22
Kä nɛy tin tɔt kä kɛ
bikɛ la thok duëël,
kä nɛy tin kuiy ni kɛn
bi kɛn a do̱r mi bum,
mi wä gua̱a̱thdɛ wä cop
bä jɛ la̱t kɛ pɛ̈th,
ɛ ɣän Kuoth Nhial.
